ສານ​​ໄທ ​​ຕັດສິນ​ລົງ​ໂທດ ຈຳຄຸກ ພໍ່ຄ້າ​ຂາຍ​ເຄື່ອງຄົນນຶ່ງ ຖານໝິ່ນປະໝາດກະສັດ 
ທ້າວໂອພາດ ຈັນ​ສຸກ​ໄຊ ທີ່​ໄດ້​ຖືກ​ກັກ​ຕົວ​ມາ ຕັ້ງ​ແຕ່​ເດືອນ​ຕຸລາ ປີ​ກາຍ​ນີ້ ​ໃນເບື້ອງຕົ້ນ​ ໄດ້​ຖືກ​ຕັດສິນ​ລົງ​ໂທດ​ ຈຳຄຸກ 3 ປີ ​​ເພາະວ່າ​ຜູ້ກ່ຽວ ​ຍອມຮັບ​ຜິດ ຈຶ່ງໄດ້​ຮັບການລົດໂທດ.
ສານແຫ່ງນຶ່ງຂອງໄທ ໄດ້ຕັດສິນລົງໂທດ ຊາຍອາຍຸ 67 ປີ ຄົນນຶ່ງ ໃຫ້ຈຳຄຸກນຶ່ງປີເຄິ່ງ ຍ້ອນການຂີດຂຽນຂໍ້ຄວາມ ທີ່ຕຳນິຕິຕຽນ ກະສັດຂອງປະເທດ ແລະ ບັນດາຜູ້ນຳທະຫານ ຢູ່ຝາຫ້ອງນ້ຳ ທີ່ສູນການຄ້າໃນບາງກອກ ໃນວັນສຸກມື້ນີ້ສານທະຫານ ໄດ້ພົບເຫັນວ່າ ພໍ່ຄ້າຂາຍເຄື່ອງ ຜົມຫງອກ ຊື່ວ່າ ໂອພາດ ຈັນສຸກໄຊ ມີຄວາມຜິດຖານໝິ່ນປະໝາດກະສັດ ດ້ວຍການ ຂຽນຂໍ້ຄວາມ ໃສ່ຝາຫ້ອງນ້ຳເມື່ອເດືອນຕຸລາປີກາຍນີ້ ທ້າວໂອພາດ ທີ່ໄດ້ຖືກກັກຕົວມາຕັ້ງແຕ່ເດືອນຕຸລາປີກາຍນີ້ ໃນເບື້ອງ ຕົ້ນໄດ້ຖືກຕັດສິນ ລົງໂທດຈຳຄຸກ 3 ປີ ແຕ່ການລົງໂທດໄດ້ຖືກລົດລົງເພາະວ່າຜູ້ກ່ຽວຍອມຮັບຜິດຕໍ່ການ ກະທຳດັ່ງກ່າວ ກົດໝາຍ ວ່າດ້ວຍການໝິ່ນປະໝາດກະສັດຂອງໄທ ແມ່ນນຶ່ງໃນກົດ ໝາຍທີ່ເຄັ່ງຄັດທີ່ສຸດ ໃນໂລກ ບັນດາເຈົ້າໜ້າທີ່ ໄດ້ເພີ້ມການນຳໃຊ້ ການຟ້ອງຮ້ອງດ້ວຍກົດໝາຍດັ່ງກ່າວ ເພື່ອ ປິດປາກປິດສຽງພວກຕຳນິຕິຕຽນລັດຖະບານ ນັບຕັ້ງແຕ່ທະຫານໄດ້ເຂົ້າຍຶດອຳນາດດ້ວຍການກໍ່ລັດຖະປະຫານເມື່ອເດືອນພຶດສະພາປີກາຍນີ້ ກະສັດພູມີພົນ ອະດຸນຍະເດດ ຂອງໄທ ຊຶ່ງມີພະຊົນມາຍຸໄດ້ 87 ພັນສາ ແມ່ນເປັນທີ່ເຄົາລົບນັບຖືຢ່າງກວ້າງຂວາງ ໂດຍປະຊາຊົນຊາວໄທ ທີ່ເປັນຕົວແທນດຶງດູດໃຫ້ປວງຊົນເຕົ້າໂຮມ ກັນ ຢູ່ໃນປະເທດທີ່ມີຄວາມຄິດຄວາມເຫັນທາງການເມືອງແຕກຕ່າງກັນ ແລະ ການທີ່ມີປາກ ມີສຽງວ່າ ຈະນຳເອົາກົດໝາຍດັ່ງກ່າວອອກນັ້ນ ພິສູດໃຫ້ເຫັນວ່າ ມີການໂຕ້ຖຽງກັນສະເໝີ